ועדת הכספים, כנסת 20, פרוטוקול מספר 1091, 2018-07-03 10:03

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום שינויים בתקציב לשנת 2018.

משה גפני: פניות מספר 72 עד 76, משרד המדע, התרבות והספורט.

עידו שוואב: שלום, צהרים טובים.

עידו שוואב: הפנייה התקציבית נועדה לתקצוב סך של כ-170 אלפי שקלים במזומן ו-200 אלפי שקלים בהרשאה להתחייב.

עידו שוואב: אני אעבור על עיקרי הפנייה.

עידו שוואב: סך של כ-23 אלפי שקלים מיועד עבור רשות העתיקות לצורך פרויקט תכנית שלם, לחפירות ירושלים הקדומה, בהתאם להבטחת ממשלה.

משה גפני: איפה זה?

חביב קטן: תכנית עיר שלם של רשות העתיקות, ביצוע חפירות באגן העיר העתיקה.

משה גפני: מה זה אגן העיר העתיקה?

משה גפני: איפה זה?

חביב קטן: סביב העיר העתיקה כמו בריכת השילוח.

עידו שוואב: מעין הגיחון.

משה גפני: לא קשור לרחבה בה מדובר עכשיו.

חביב קטן: לא.

חביב קטן: אין שום קשר לרחבה של הכותל.

חביב קטן: פירטנו גם את התכנית של החפירות.

חביב קטן: זה כנספח להחלטת הממשלה.

עידו שוואב: סך של כ-56 אלפי שקלים עבור מינהל התרבות לתגבור תקציבי מוסדות תרבות בפריפריה, תרבות ערבית, תקציבי הפצה, סבסוד של אירועי תרבות בפריפריה.

עידו שוואב: סך של כ-200 אלפי שקלים בהרשאה להתחייב עבור תכנית המתקנים הלאומית.

עידו שוואב: התכנית הזאת היא עד שנת 2027.

עידו שוואב: התכנית אושרה על ידי שר האוצר ושרת התרבות והספורט.

עידו שוואב: סך של כ-76 אלפי שקלים לתקציב מינהל הספורט עבור אירוח אירועי ספורט בינלאומיים בארץ אשר עמדו בתנאי הסף בהתאם למבחני התמיכה הקבועים בנושא.

עידו שוואב: יש כאן תגבור לתמיכה במכון וינגייט בהתאם לאבני דרך הקבועות בתכנית ההבראה של המכון.

עידו שוואב: אלה העיקרים.

עידו שוואב: בהמשך יש את הפירוט של התכניות.

משה גפני: אירוח אירועי ספורט בינלאומיים בארץ, זה כמו שניסתה השרה להביא את נבחרת ארגנטינה?

חביב קטן: לא.

חביב קטן: מדובר באירועים שמארגנים איגודים.

חביב קטן: איגודים שמארגנים תחרויות בינלאומיות באותו נושא שלהם, באותו ענף ספורט.

חביב קטן: מה שהשרה ניסתה להביא לירושלים, זאת יוזמה פרטית של יזם ולא מאורגן על ידי האיגוד או ההתאחדות, במקרה הרלוונטי ההתאחדות לכדורגל.

חביב קטן: לכן זה שונה לחלוטין.

משה גפני: מאיפה היה לה כסף לזה?

חביב קטן: ממקורות התקציביים של המשרד.

חביב קטן: רצתה לתעדף אבל בסוף זה לא יוצא לפועל ואין לזה כל עלות תקציבית למשרד.

משה גפני: אתה יכול להסביר מה זה שני תקני כוח אדם?

עידו שוואב: שני תקני כוח אדם מועברים ממשרד התקשורת למשרד התרבות והספורט.

עידו שוואב: בשנת 2016 כמדומני הייתה החלטת ממשלה שמעבירה את האחריות על לפ"ם - לשכת הפרסום הממשלתית - למשרד התרבות והספורט.

עידו שוואב: משרד התקשורת קיבל את האחריות הזאת והתווספו לו שני תקני כוח אדם ייעודיים לנושא, לטיפול שלהם.

עידו שוואב: לכן, לאחר מועד החלטת הממשלה הוסכם בין המשרדים כי תקני כוח האדם הייעודיים שעברו למשרד התקשורת לטיפול בנושא לפ"ם יועברו למשרד התרבות והספורט כחלק מהעברת האחריות על לפ"ם.

משה גפני: למה דווקא משרד התרבות?

משה גפני: למה לא משרדים אחרים?

עידו שוואב: לא אני קבעתי.

משה גפני: השאלה אם בעקבות זה גם משרדים אחרים ירצו שכוח אדם יהיה להם על מנת שהם יעסקו בעניין הזה, כמו משרד התרבות.

עידו שוואב: כאשר משרד התקשורת קיבל את האחריות, כדי לתגבר את המטה שלו, טיפולים כמו חשבות, משאבי אנוש, דוחות נוכחות, שכר ודברים כאל, הוא קיבל שני תקני כוח אדם ייעודיים לטפל בנושא.

עידו שוואב: ברגע שעברה אליו האחריות והוא לא צריך יותר, נפח העבודה שלו בעצם ירד בעקבות הנושא, הוסכם ששני התקנים הייעודיים יועברו יחד עם נפח העבודה.

עידו שוואב: כלומר, נפח העבודה של משרד התרבות והספורט גדל ולכן גם התקנים הייעודיים שיועדו לתגבר את נפח הפעילות הזאת במשרד התקשורת, יועברו גם הם למשרד התרבות והספורט.

עידו שוואב: זו העברה שבוצעה גם בשנה שעברה.

עידו שוואב: בשנה הבאה זה מוסדר בבסיס תקציב.

משה גפני: מוסי, אתה בעד?

מוסי רז: בשבילך אני בעד.

מוסי רז: אם זה היה בשביל הקואליציה, הייתי נגד.

משה גפני: אני לא רואה שיש כאן איזה דברים.

משה גפני: מי בעד אישור פניות מספר 72 עד 76?

משה גפני: מי נגד?

משה גפני: בעד – פה אחד

משה גפני: הפניות אושרו.

משה גפני: פניות מספר 60 עד 61, משרד הרווחה.

נתנאל אושרי: רפרנט רווחה וביטוח לאומי, אגף התקציבים.

נתנאל אושרי: הפנייה נועדה להעביר סכום של 10.5 מיליון שקלים מהרזרבה לתקציב המשרד.

נתנאל אושרי: בנוסף, בהעברות פנימיות שניתנות לצורך תוספות לקמחא דפסחא, הרשאות ופרויקטים שזקוקים להחלטות ממשלה, דרוזים, בדואים, צ'רקסים, מזרח ירושלים ועוטף עזה.

משה גפני: מה אמר לי השר כבר כמה פעמים, ראיתי את זה גם בעיתון, שמשרד האוצר מערים קשיים בגלל שהוא לקח את הכסף לקמחא דפסחא או לסלי מזון.

משה גפני: מישהו יודע להסביר לי מה זה?

משה גפני: תגיד את המציאות, שנדע.

חנן פריצקי: מנהל אגף תקציבים, משרד העבודה והרווחה.

חנן פריצקי: יש לנו – אני משתמש במילים זהירות – מחלוקות מספר עם משרד האוצר בכל הקטע של ניהול התקציב.

חנן פריצקי: אחד הסנוניות הראשונות שהיו בעניין היה נושא קמחא דפסחא כאשר הייתה דרישה אוצרית שהמשרד יממן את זה מתוך תקציבים פנימיים שלו.

חנן פריצקי: היו עוד מספר סוגיות במחלוקת עם משרד האוצר לגבי ההתנהלות התקציבית ובעקבות זה מה שאתמול דיבר השר, חלק מהדברים שמעוכבים הוא הנושא השני שמתחבר לקמחא דפסחא, עניין של מבוחן תמיכה משולב לעמותות גג וסלי מזון שכרגע תקוע.

חנן פריצקי: בדרך כלל אנחנו נותנים אותו במהלך המחצית השנייה של השנה התקציבית וחלק ממנו תקוע.

חנן פריצקי: כמו כן יש מספר נושאים שלא תוקצבו על ידי משרד האוצר בנוגע לתקני רכב.

משה גפני: תסביר לי יותר כדי שאני אבין.

משה גפני: אתם סיכמתם עם משרד האוצר על התקציב של משרד הרווחה.

חנן פריצקי: אכן.

משה גפני: בתוך התקציב הזה יש נושאים שעכשיו שנויים במחלוקת.

משה גפני: איך זה הגיע?

משה גפני: אתם הרי מנוסים ויודעים איך מנהלים משרד.

משה גפני: אני תכף אשאל את משרד האוצר.

משה גפני: אגב, שתדע, כמו תמיד, מה שאומרים זה שלא מחלקים קמחא דפסחא ולא נותנים סלי מזון כי גפני מעכב את זה.

משה גפני: זה קבוע.

משה גפני: גם עכשיו.

משה גפני: לכן אני יודע שיש פנייה.

משה גפני: אפילו עוד לא הגיעה הפנייה וכבר אמרו שאני מעכב את זה, אבל בסדר, כנראה שזה יימשך.

חנן פריצקי: זה לא בא מאתנו.

משה גפני: בסדר.

משה גפני: אני לא אומר.

משה גפני: אני רק מספר את העובדות.

משה גפני: זה בכל המשרדים כך.

משה גפני: נניח לעניין הזה.

משה גפני: זה לא רלוונטי.

משה גפני: אני שואל למה אי אפשר לפתור את הבעיה הזאת, למה השר כועס כל כך.

משה גפני: הוא דיבר אתי אתמול בזעם אין אונים, שמשרד האוצר, בגלל שהוא עמד בתוקף על כך שיהיה כסף תוספתי – אני לא יודע למה כסף תוספתי, זה לא חלק מתקציב משרד הרווחה?

משה גפני: אבל אני לא יודע, אני לא נכנס לעניין הזה ואני לא מנהל את המשרד – אבל הזעם שלו, הוא אומר שהם פוגעים במשרות, בתקנים, בניוד של עובדים, ואלה עובדים שמקבלים משכורות נמוכות.

חנן פריצקי: אני חושב שאת זה צריך לשאול את משרד האוצר.

חנן פריצקי: מהבחינה הזאת הזעם הוא הדדי משני הכיוונים והפועל היוצא שלו הוא דברים שנמצאים מעבר לתקציב השוטף הרגיל של המשרד.

חנן פריצקי: לצורך העניין, מבחן תמיכה כפי שאמרתי לגבי המבחן המשולב ועמותות הגג, הוא תקציב שלא נמצא בבסיס תקציב במשרד הרווחה.

חנן פריצקי: הוא תקציב שניתן בשנתיים האחרונות כתוספת תקציבית מעבר לתקציב השוטף ועל רקע זה יש מחלוקת האם הוא יבוא מהתקציב השוטף של משרד הרווחה או שכמו היה בשנתיים האחרונות יתווסף תקציב מעבר לגג.

משה גפני: בכמה כסף מדובר?

חנן פריצקי: אנחנו מדברים על שישה מיליון שקלים.

משה גפני: זה גם היה בשנה שעברה, נכון?

חנן פריצקי: כן.

חנן פריצקי: כרגע יש איזה סוג של הצעת פשרה, שלושה מיליון על חשבון המשרד ושלושה מיליון תוספת על חשבון האוצר.

חנן פריצקי: כרגע זה נמצא בדיונים.

משה גפני: יש מישהו מהאוצר שיודע להסביר לנו?

נתנאל אושרי: אני יכול לענות.

נתנאל אושרי: כמו שחנן אמר, הכסף לתמיכות בסלי מזון מותנה במצ'ינג של אחד לאחד מהמשרד, כמו שהיה בשנים קודמות וכחלק מהגדלת התקציב שניתנה ב-2018 למשרד הרווחה על סך 424 מיליון שקלים.

משה גפני: אם אנחנו נאשר עכשיו את ההעברה הזאת, הבעיה נפתרה?

חנן פריצקי: לא.

נתנאל אושרי: קמחא דפסחא נפתר.

חנן פריצקי: קמחא דפסחא זה כבר משהו שנתנו והוא חולק.

חנן פריצקי: מבחן התמיכות, התחלנו לרוץ אתו.

חנן פריצקי: עוד לא שילמנו אבל התחלנו לרוץ אתו.

משה גפני: לגבי הדברים האחרים?

חנן פריצקי: הדברים האחרים, טרם נפתר.

משה גפני: סלי מזון.

חנן פריצקי: לא.

חנן פריצקי: נמצא כרגע בדיונים.

משה גפני: כמה כסף?

חנן פריצקי: שישה מיליון שקלים.

משה גפני: כמה אנחנו מעבירים עכשיו?

חנן פריצקי: אנחנו מעבירים 15 מיליון שקלים לקמחא דפסחא.

משה גפני: ואז הבעיה של קמחא דפסחא נפתרה.

נתנאל אושרי: כן.

משה גפני: סלי מזון והוויכוח שיש לכם עם האוצר על 6 מיליון שקלים, לא נפתר.

חנן פריצקי: לא נפתר.

חנן פריצקי: זה בדיונים.

משה גפני: ואי אפשר לפתור את זה עכשיו?

חנן פריצקי: אנחנו כבר מנסים מספר שבועות להתמודד עם זה.

חנן פריצקי: חבר הכנסת אלאלוף הציע אפילו שהוא יעשה דיון מיוחד ביום חמישי על זה, לגבי הסכסוך עם העובדים.

חנן פריצקי: אנחנו מקווים שזה ייפתר בימים הקרובים.

משה גפני: מה זה הסכסוך עם העובדים?

חנן פריצקי: זה קשור לעניין.

חנן פריצקי: משרד האוצר כרגע מעכב מספר תקני רכב וכוננויות לעובדים על רקע חילופי אשמה של מי לא עומד בסיכום התקציבי.

חנן פריצקי: חילופי האשמות בעיקר הם על מי לא עומד בסיכום התקציבי שנחתם לגבי 2017 ו-2018.

משה גפני: למה תקני עובדים קשורים לסכסוך הזה?

משה גפני: למה את זה מעכבים?

חנן פריצקי: כי אלה תוספות שהובטחו לנו מעבר למה שנמצא בתקציב הבסיסי.

משה גפני: תקני העובדים.

חנן פריצקי: כן.

חנן פריצקי: אני מדבר על תקני רכב.

חנן פריצקי: תקני רכב לעובדים.

חנן פריצקי: אלה תוספות מעבר למה שנמצא בבסיס 2017 ו-2018.

משה גפני: זה נשמע לא טוב.

משה גפני: אנחנו מדברים על עובדים.

חנן פריצקי: אני מסכים אתך.

משה גפני: אנחנו מדברים על עובדים והעובדים האלה צריכים לקבל תקן של רכב.

משה גפני: בגלל יש בעיה באיזשהו סעיף אחר, הם אמורים להפסיד?

חנן פריצקי: זאת מחלוקת על יישום סיכומי התקציב לגבי תקציב 2018.

חנן פריצקי: זאת הכותרת של העניין.

משה גפני: משרד האוצר.

נתנאל אושרי: מדובר בתוספות.

נתנאל אושרי: מ-2017 ל-2018 ניתנו תוספות של כ-200 תקני רכב למשרד.

נתנאל אושרי: כל התוספות האלה, כמעט כולן, ניתנו ברמה ד', כלומר, שדרגו גם את כל שאר העובדים עד הרמה הזאת.

נתנאל אושרי: כשנגיע להסכמות מול המשרד, הנושאים האלה ייפתרו ואולי בישיבה המיוחדת שמכנס חבר הכנסת אלאלוף ביום חמישי, זה ייפתר.

נתנאל אושרי: ככל שנגיע להסכמות מול המשרד בנושא הזה, הדברים יוכלו להיפתר.

נתנאל אושרי: אולי זה יעלה בישיבה המיוחדת שאלאלוף מכנס ביום חמישי.

נתנאל אושרי: כרגע התוספות האלה באמת לא ניתנות.

נתנאל אושרי: הן מעבר לבסיס התקציב, כמו שאמר חנן.

משה גפני: ואם אני אציע שחצי ילך על חשבון המשרד וחצי ילך על חשבון האוצר?

משה גפני: מה יקרה עם ההצעה הזאת?

נתנאל אושרי: אין לי תשובה לתת לך במיידי.

משה גפני: אתה יכול לשאול?

נתנאל אושרי: כן.

נתנאל אושרי: אבל אני יודע לומר לך שזה לא ייפתר עכשיו.

משה גפני: חנן, מה אתה אומר.

משה גפני: אני לא רוצה סתם להתבזות.

חנן פריצקי: זה לא ייגמר.

חנן פריצקי: הסכסוך הזה, יש לו מקורות קצת יותר עמוקים על רקע אי סכמות לגבי ההסכם התקציבי לגבי 2018.

משה גפני: אבל אתם מדברים על כך שיש עכשיו סכסוך על סכום מוגדר.

חנן פריצקי: נכון אבל אני אומר שזה סימפטום.

משה גפני: הסכום הוא 6 מיליון שקלים.

חנן פריצקי: זה לא רק זה.

חנן פריצקי: אלה 6 מיליון שקלים, יש בנוסף תקני רכב, תקני כוננויות.

חנן פריצקי: אני אומר שוב שזה סימפטום של חוסר הסכמה לגבי ההסכם התקציבי לגבי 2018.

חנן פריצקי: זו הבעיה המרכזית וזה צריך להיפתר בצורה זו או אחרת.

נתנאל אושרי: התקנים שמבוקשים הם מעבר לסיכום התקציבי שכבר במסגרתו ניתנו עוד כ-200 תקני רכב.

חנן פריצקי: זו גרסה אחת לעניין.

משה גפני: אני מתאר לעצמי שיש כמה גרסאות.

משה גפני: יש ישיבה בוועדת העבודה והרווחה על זה ביום חמישי?

חנן פריצקי: חבר הכנסת אלאלוף אתמול בישיבה המיוחדת על תכניות עבודה ביקש לקיים ישיבה ביום חמישי על כך.

חנן פריצקי: לא ראיתי אותה עדיין בלוח הזמנים אבל הוא ביקש לקיים ישיבה מיוחדת על העניין.

משה גפני: יש לי בקשה אליכם.

משה גפני: אם מתקיים דיון בוועדת העבודה והרווחה, אני כמובן לא אקיים כאן דיון.

משה גפני: אני רק מבקש דבר אחד, אני מבקש בכל מקרה, בין אם מתקיים דיון ובין אם לא, שעד סוף השבוע אקבל דיווח על העניין הזה, האם זה נפתר או לא נפתר.

משה גפני: אני לא חושב שמותר לנו לעבור על זה לסדר היום.

משה גפני: אנחנו מגיעים לחגים, ולא רק חגים אלא אנחנו מגיעים לפעילויות של המשרד, לעובדים של המשרד, והם לא מקבלים את מה שהם צריכים לקבל כדי שהמשרד יעבוד.

חנן פריצקי: אני מסכים אתך.

נתנאל אושרי: זה לא נכון שהם לא מקבלים את מה שהם צריכים לקבל כדי לעבוד.

משה גפני: אבל הם לא עובדים.

משה גפני: הם אומרים שמגיע להם ניוד והם לא מקבלים.

משה גפני: אני הבנתי – בין אם תגיד ובין אם לא – שבעקבות הסכסוך הזה יש גם את הבעיות האלה.

משה גפני: זה התחיל בסכסוך שבו אני הייתי מעורב, זה היה גם בדיון בוועדה, כשאנחנו ביקשנו שיעבירו כסף.

משה גפני: אמר משרד האוצר, אמר לי, שהוא נתן כסף למשרד הרווחה ומזה הכסף צריך לרדת.

משה גפני: לדברים האלה מתווספים גם – אי אפשר לתאר אפילו – איזה מילים ואיזה דברים שזה אומר על זה וזה אומר על זה.

משה גפני: מכאן ואילך מתחילה הבעיה.

משה גפני: אני רוצה שזה ייגמר.

משה גפני: כי אחרת אנחנו נעמוד גם בחגים עם בעיות וגם עם הבעיות הרגילות של המשרד.

משה גפני: מה זה לא מגיע?

משה גפני: יש ויכוח בין השר לבין אגף התקציבים.

נתנאל אושרי: בסופו של מעשה, אלה תקנים שהם תוספתיים לסיכום התקציבי ושבגלל שהם לא ניתנים כרגע יש את הבעיות בעולם של תמיכות סלי מזון שזה משהו שניתן כל השנים במצ'ינג של אחד לאחד.

נתנאל אושרי: המשרד לא מסכים לזה היום.

משה גפני: אומר אגף התקציבים שכל השנים צריך לתת סלי מזון וזה נמצא ממילא, אבל היות והשר רוצה כסף נוסף, הוא מעכב גם את הניוד של העובדים.

משה גפני: נכון?

משה גפני: זאת ההגדרה.

משה גפני: אני לא אומר שאתה צודק או לא צודק אבל זאת ההגדרה ואת זה אני רוצה למנוע.

נתנאל אושרי: זה פשוט הפוך.

משה גפני: מה זה הפוך?

נתנאל אושרי: הסיפור הוא שתמיכות סלי מזון, נראה לי שחנן יאמר את הגרסה שלו, לא?

משה גפני: למה?

משה גפני: תגיד את העמדה שלכם.

משה גפני: יכול להיות שהוועדה תצטרך בסוף להיכנס לזה.

משה גפני: אנחנו אישרנו את תקציב משרד הרווחה.

משה גפני: אף אחד לא אמר לנו, כשזה היה כאן לאישור, וכשהיה דיון על משרד הרווחה, אף אחד לא אמר לנו שיש בעיה כזאת.

משה גפני: היינו דנים בה אז ואולי פותרים אותה אז וזה לא היה מגיע עכשיו.

משה גפני: זה מרחף כל הזמן במערכת היחסים בין משרד האוצר למשרד הרווחה.

משה גפני: צריך לגמור את העניין הזה.

נתנאל אושרי: אני מסכים.

נתנאל אושרי: אני חושב שהוא לא ייגמר בכזו פשטות.

יצחק וקנין: צריך שם פסגת שלום.

מיקי לוי: כן.

מיקי לוי: הדיונים יהיו אם האוצר דופק אותם בשכר.

מיקי לוי: כך אמר השר כץ.

משה גפני: בשכר, בניוד.

משה גפני: זה מה שאני אומר.

משה גפני: למה העובדים אשמים?

נתנאל אושרי: האוצר לא דופק אותם.

נתנאל אושרי: אלה כספים תוספתיים לסיכום התקציבי ותקנים תוספתיים.

משה גפני: מאחורי הכספים התוספתיים האלה אם הבנתי נכון, גם ממך, עומדים אנשים שצריכים לקבל ניוד.

משה גפני: שלא מגיע להם לפי דעתך אבל עומדים אנשים בשר ודם.

מיקי לוי: אם כן, מי קובע?

משה גפני: מה עושים במקרה כזה?

יצחק וקנין: בעל המאה הוא בעל הדעה.

נתנאל אושרי: אנחנו צריכים להגיע לסיכום מול שר הרווחה והמשרד.

משה גפני: בוא נסכם.

משה גפני: אלי אלאלוף עושה דיון ביום חמישי ואני מבקש לאחר הדיון הזה לומר לי האם זה נפתר או לא נפתר.

משה גפני: במידה ולא מתקיים הדיון הזה, כי אתה אומר שעדיין הוא לא בסדר היום, גם תגיד לי.

משה גפני: אני רוצה שנדע היכן אנחנו עומדים עם הבעיה הזאת כי אני זוכר, הייתי באמצע נסיעה, הייתי צריך להתקשר לשר, הייתי צריך להתקשר לראש אגף תקציבים ולנסות להגיע לפתרון.

משה גפני: זה היה נראה לא טוב.

משה גפני: זה כאילו גם אני בהאשמה הזאת.

משה גפני: בכל אופן אנחנו ועדת כספים והייתי צריך לטפל בזה באופן חירום כזה שפשוט הפריע לי בדברים אחרים.

משה גפני: אני מבקש עד סוף שבוע לקבל דיווח האם הבעיה נפתרה.

משה גפני: אם יתקיים דיון בוועדה, בסדר.

משה גפני: אם לא יתקיים דיון בוועדה, לומר היכן אתם עומדים.

משה גפני: אני מבקש שתקיימו את הדיון הזה בלי קשר לדיון בוועדה, לקיים את הדיון בין משרד האוצר לבין משרד הרווחה.

משה גפני: אנחנו מבקשים למצוא פתרון.

משה גפני: לא יימצא פתרון, גם אנחנו נצטרך להתערב.

משה גפני: פריצקי, מה יש בהעברה הזאת?

חנן פריצקי: בעיקר מדובר בהעברה.

חנן פריצקי: זו העברה ראשונה לשנת 2018.

חנן פריצקי: אנחנו מבצעים כאן העברות פנימיות של תיקונים בבסיס התקציב.

חנן פריצקי: אנחנו מבצעים כאן בעיקר מימון של החלטות ממשלה.

חנן פריצקי: יש כאן, כמו שאמר חברי, מימון לקמחא דפסחא.

חנן פריצקי: בעיקר שינויים בתוך תכניות לגבי סעיפים בהם לפני שנתיים היו או תיקונים או השלמות למיניהן.

חנן פריצקי: זה רוב הפנייה.

משה גפני: היום הייתה ידיעה ב"יתד נאמן" ששר הרווחה אומר שלא היה חסר בבניית מעונות לציבור החרדי בגלל שהוא לא ידע להגיש בקשות או משהו כזה.

משה גפני: היה נראה כאילו יש האשמה אצל מנהלי המעונות האלה, שיש מחסור גדול.

חנן פריצקי: בעיקר היה דיון אתמול.

חנן פריצקי: זה בתחום התעסוקה.

משה גפני: לא תעסוקה.

חנן פריצקי: מעונות יום.

חנן פריצקי: מדובר על מעונות יום, זה בחלק של זרוע התעסוקה.

חנן פריצקי: בעיקר על בניית מעונות יום.

חנן פריצקי: השר אמר בדיון שיש בעיה בעיקר במגזר החרדי ובמגזר הערבי של מימוש תקציבים קיימים ברשויות.

חנן פריצקי: אני חושב בעיות קרקע ובעיות זמינות, ככל שאני מכיר את הנושא.

משה גפני: זאת אומרת, במגזר הערבי ובמגזר החרדי יש מחסור בקרקע ולכן יש בעיה.

חנן פריצקי: אני חושב שחלק מהבעיה היא קרקע אבל יש הקצאות.

משה גפני: איזה עוד בעיות?

חנן פריצקי: אני לא מדוע לפרטים עד הסוף אבל אני יודע שמבחינת הקצאה משרדית היו הקצאות למשרד ודווקא הבעיות הן במימוש ובבנייה ברשויות עצמן.

משה גפני: אפשר לבדוק את זה?

משה גפני: יש מחסור שהולך וגובר.

משה גפני: יש האשמה כזאת.

חנן פריצקי: אני מוכן לבדוק מה צוואר הבקבוק ולדווח לך.

משה גפני: כן.

משה גפני: לומר לנו.

משה גפני: בסדר.

משה גפני: יכול להיות שאין פתרון בגלל שאין פתרון.

משה גפני: אם יש גם תקציב ואתם גם ערוכים לעניין הזה, אלא שחסרה קרקע.

חנן פריצקי: מבחינת המשרד אני יודע שהיו הקצאות שלא מומשו.

משה גפני: את זה הבנתי, השאלה למה.

משה גפני: איפה צוואר הבקבוק.

חנן פריצקי: אני אבדוק מה צוואר הבקבוק ואני אדווח.

משה גפני: בסדר.

משה גפני: מי בעד אישור פניות 60 עד 61?

משה גפני: מי נגד?

משה גפני: בעד – רוב

משה גפני: פניות מספר 60 עד 61 נתקבלו.

משה גפני: הפניות אושרו.

משה גפני: פריצקי, מראה לי העוזר שלי שיש שוב קיצוץ בשירותי קהילה.

משה גפני: זה לא קשור לקיצוץ הזה?

חנן פריצקי: לא.

חנן פריצקי: אין קיצוץ.

חנן פריצקי: אנחנו בהעברות תקציב מתקנה לתקנה.

משה גפני: לא ייפגעו המוסדות?

חנן פריצקי: לא.

חנן פריצקי: ממש לא.

משה גפני: תודה.

משה גפני: בקשה של עודף של משרד ראש הממשלה, 04008.

חזי כהן: אגף התקציבים.

חזי כהן: הפנייה נועדה להעברת עודפים משנת התקציב 2017 לשנת התקציב 2018 בסעיף 04 בסך של 608 מיליון ו-393 אלפי שקלים לתכניות שמפורטות לפניכם.

חזי כהן: סעיף 04 כולל משרדים רבים מלבד משרד ראש הממשלה.

חזי כהן: כפי שמפורט לפניכם, כמו הלמ"ס, נציבות שירות המדינה, המשרד לשוויון חברתי, המשרד לשיתוף פעולה אזורי, המשרד לפיתוח הנגב והגליל.

חזי כהן: הדברים מפורטים לפניכם.

חזי כהן: בעיקר מדובר בעודפים עקב התקשרויות חוצות שנה ופרויקטים רב שנתיים.

משה גפני: הלשכה המרכזית לסטטיסטיקה נמצאת במשרד ראש הממשלה.

חזי כהן: היא יחידת סמך של משרד ראש הממשלה.

מיקי לוי: 800 מיליון שקלים ככה, בשנייה.

מיקי לוי: תטעו ב-100 מיליון, ב-200 מיליון בסעיף.

חזי כהן: זה סעיף שכולל הרבה מאוד משרדים.

חזי כהן: יש כאן לדעתי שבעה משרדי ממשלה ועוד יחידות נוספות.

מיקי לוי: אין לי טענות אליך.

משה גפני: אתה רק יכול להסביר לי את כל הדברים האלה?

משה גפני: התקשרות עם רשות העתיקות, נושא אימוץ המלצות הצוות לסוגיית הסדרי תפילה בכותל המערבי.

משה גפני: למה זה עולה כסף?

משה גפני: אני דווקא מתפלל בלי כסף.

משה גפני: התקשרות עם החברה לשיקום ופיתוח הרובע היהודי.

מוסי רז: מה זה קשור למשרד ראש הממשלה?

יצחק וקנין: אתה רוצה שהרפורמים יבואו להתפלל בלי כסף?

משה גפני: נשמע הסברים.

משה גפני: אימוץ המלצות הצוות.

משה גפני: שיקום ופיתוח הרובע היהודי בנושא שירותי תחזוקה שוטפת, ניהול רחבת התפילה, התקשרות עם ההסתדרות הציונית לביצוע פרויקט בתחום הדה-לגיטימציה נגד ישראל.

משה גפני: תסביר כל דבר.

משה גפני: דווקא דברים מעניינים.

משה גפני: ההסתדרות הציונית צריכה אותנו כדי שאנחנו נעזור לה בכסף?

מוסי רז: אתה לא ציוני?

משה גפני: אני ציוני.

משה גפני: גם ציונות זה כסף?

משה גפני: על תפילה אני לא לוקח כסף, על ציונות אני צריך לקחת כסף?

משה גפני: תתחיל להסביר את הדברים.

משה גפני: אני רוצה שנבין אותם.

חזי כהן: בנוגע להחלטות ממשלה.

משה גפני: מה זה אייסף?

חזי כהן: קרן בינלאומית.

חזי כהן: נמצאת כאן נציגת משרד ראש הממשלה שתוכל להסביר על ההתקשרות יותר בפירוט.

אולגה בכשי: סגנית ראש אגף תקציבים במשרד ראש הממשלה.

משה גפני: את אחראית על התקציבים במשרד ראש הממשלה?

אולגה בכשי: סגנית ראש אגף תקציבים.

משה גפני: את לא עובדת משרד האוצר.

משה גפני: את עובדת משרד ראש הממשלה.

אולגה בכשי: משרד ראש הממשלה.

אולגה בכשי: קרן אייסף.

אולגה בכשי: יש לנו פרויקט משותף עם קרן אייסף בנושא של עידוד סטודנטים להנדסה.

אולגה בכשי: יש כאן תמיכה בנושא המלגה.

אולגה בכשי: ניתנת מלגה לימודית וגם מלגה למגורים.

אולגה בכשי: המטרה שלך הפרויקט הזה היא שהסטודנטים ימשיכו וילמדו ולא יפרשו מטעמים כאלה ואחרים, בעיקר כלכליים.

משה גפני: רגע.

משה גפני: לאט לאט.

משה גפני: אמרו לך לפני כן שאני לא מבין מהר.

משה גפני: כמה כסף אתם מבקשים לפרויקט הזה?

מוסי רז: הם רוצים להעביר מ-2017 ל-2018.

משה גפני: זה עודף.

משה גפני: כן.

משה גפני: כמה?

משה גפני: בערך.

משה גפני: מישהו יודע?

משה גפני: משרד האוצר?

משה גפני: כמה כסף?

אולגה בכשי: אני לא יודעת בעודפים באיזה היקף מדובר אבל זה פרויקט.

משה גפני: לאיזה סטודנטים זה מיועד?

אולגה בכשי: יש קריטריונים שקבעה הוועדה.

משה גפני: לא חשוב.

משה גפני: כללית.

אולגה בכשי: בכללית, לסטודנטים בפריפריה.

משה גפני: זאת אומרת, סטודנטים שגרים בישובים שהם פריפריאליים.

אולגה בכשי: שיותר קשה להם כלכלית.

אולגה בכשי: עם יותר קושי כלכלי.

אולגה בכשי: המטרה היא לעודד אותם שילמדו ולא יפרשו מהלימודים בגלל טעמים כלכליים בעיקר.

מוסי רז: שוב, השאלה למה השיטה הזאת שאנחנו כל הזמן הולכים עליה.

מיקי לוי: נוצר לו פעם תקציבי ועודף תקציבי.

חזי כהן: זאת התקשרות שהיא יותר משנה אחת וכך באופן טבעי העודפים.

אולגה בכשי: אבל ההתקשרות הוקמה בסוף 2017 והביצוע מתחיל רק השנה.

אולגה בכשי: זה פרויקט יחסית חדש שהתקשרנו אתו בסוף השנה.

אולגה בכשי: לכן לא רואים כאן את הביצוע.

משה גפני: כמה זמן פועל הפרויקט הזה מול הסטודנטים?

אולגה בכשי: רק התחלנו אותו.

אולגה בכשי: שנה ראשונה לפרויקט.

משה גפני: מי החליט על זה?

אולגה בכשי: זה מיזם משותף של המשרד שלנו לבין קרן אייסף.

משה גפני: הבנתי.

יצחק וקנין: נותנים הרבה כסף.

יצחק וקנין: הקרן היא בארצות הברית.

מוסי רז: זו הסוכרייה.

יצחק וקנין: דרך אגב, זה היה גם בכנסת.

יצחק וקנין: קיבלנו עוזרים מהקרן.

משה גפני: נכון.

משה גפני: היה לי מקרן אייסף.

מיקי לוי: אתה נחשב חבר כנסת חברתי?

משה גפני: הם נתנו לי.

אולגה בכשי: הסעיף השני.

אולגה בכשי: מדובר בהחלטת ממשלה, אימוץ המלצות הצוות המייעץ לסוגיית הסדרי תפילה בכותל.

אולגה בכשי: יש החלטת ממשלה שמדברת על השתתפות משרד ראש הממשלה בפרויקט.

אולגה בכשי: הגורם המבצע הוא משרד לשירותי דת.

משה גפני: באיזה פרויקט?

אולגה בכשי: הכשרה ובניית רחבת התפילה הדרומית.

אולגה בכשי: אנחנו משתתפים ב-2.5 מיליון שקלים בפרויקט.

משה גפני: כמה עולה הפרויקט?

אולגה בכשי: ההשתתפות שלנו היא 2.5 מיליון שקלים.

חזי כהן: החלטת הממשלה דיברה על 15 מיליון שקלים.

משה גפני: אנחנו מעבירים כסף מבלי שיש אישור.

משה גפני: על מה אנחנו מעבירים כסף?

אולגה בכשי: זו התקשרות.

אולגה בכשי: זאת התחייבות חשב אבל היא לא שולמה בפועל כי הפרויקט לא יצא לפועל.

משה גפני: הוא לא יצא לפועל בגלל שאין אישור.

משה גפני: יש הליכים.

אולגה בכשי: אבל ההתחייבות קיימת.

אולגה בכשי: ההתקשרות קיימת במערכת.

משה גפני: למה אנחנו צריכים לאשר את זה?

משה גפני: תבואו אחרי שיש אישור.

אולגה בכשי: אלה עודפים מחויבים.

אולגה בכשי: לכן זה מופיע בפנייה הזאת.

משה גפני: אני לא מבין כלום ואני לא מבין כלום כי את לא מדברת על השנה הזאת אלא את מדברת על עודפים של שנה שעברה.

משה גפני: עד לרגע זה למיטב ידיעתי אין אישור לעשות שם פעולות, לא בנייה, לא הריסה, לא הרחבה, לא צמצום.

משה גפני: זה מה שהסבירו לי.

משה גפני: אם אין אישור, למה צריך עודפים?

אולגה בכשי: בסדר.

אולגה בכשי: מובן.

משה גפני: מה התשובה?

מוסי רז: התשובה היא שאתה צודק.

אולגה בכשי: כן.

חזי כהן: מדובר בחלק של משרד ראש הממשלה בהחלטה.

משה גפני: בסדר.

משה גפני: אבל אין כאן העברה של כסף.

משה גפני: אין כאן עודפים כי אין אישור.

משה גפני: יש חוקים במדינה.

מיקי לוי: אתם רק מחנים את הכסף בסעיף אחר?

אולגה בכשי: כן.

מיקי לוי: כי הרי אין אפשרות לממש אותו.

אולגה בכשי: אנחנו נסגור את ההתחייבות הזו ונפנה את הכסף לפעילות אחרת.

אולגה בכשי: כן.

משה גפני: לא זאת הייתה שאלת חבר הכנסת מיקי לוי.

משה גפני: אם לא משתמשים בכסף, ולא משתמשים בכסף מכיוון שאין אישור, צריך אישורי תכנון ובנייה וכל מה שנלווה לזה, אישור של העירייה, כל עוד אין את זה, היכן הכסף?

משה גפני: למה צריך אותו?

אולגה בכשי: כרגע הוא משוריין בהתחייבות.

משה גפני: לא, לא היכן הכסף.

משה גפני: זאת שאלה לא טובה.

משה גפני: למה מבקשים את האישור שלנו?

משה גפני: מה אתם הולכים לעשות?

משה גפני: כאן אנחנו מאשרים ואתם מקבלים את הכסף והולכים לעשות את הפעולה שביקשתם.

משה גפני: מה כאן?

אולגה בכשי: ביום שתצא התכנית לפועל, נצטרך להשתתף בפרויקט הזה ויש לי כאן התחייבות.

מיקי לוי: אפשר שאלה קשה?

מיקי לוי: ואם התכנית לא תצא, תחזרו לכאן כדי להביא את הכסף לשנה הבאה?

מיקי לוי: אין לזה סוף.

מיקי לוי: עוד פעם ועוד פעם.

מיקי לוי: אני לא מקשה עליך אבל כמה תחנות אתם רוצים ואיזו שליטה יש לנו על הכסף?

אולגה בכשי: אנחנו מדברים על חלק מאוד קטן.

מיקי לוי: בסדר, אבל זה עוד חלק.

מיקי לוי: כל ה-800 מיליון שקלים, אם לא שמת לב, הכול מכל.

משה גפני: בסדר.

משה גפני: נראה מה לעשות.

משה גפני: הלאה.

אולגה בכשי: התקשרויות.

משה גפני: שיקום ופיתוח הרובע היהודי.

משה גפני: גם כאן על תפילה.

משה גפני: מה זה?

אולגה בכשי: זה נושא שירותי תחזוקה.

אולגה בכשי: השתתפות של משרד ראש הממשלה בתחזוקה השוטפת של רחבת התפילה.

משה גפני: זה לחברה לשיקום ולפיתוח הרובע היהודי?

משה גפני: אני מבין שהם עושים את עבודות התחזוקה בכותל, ברחבה הגדולה.

אולגה בכשי: הם עושים את העבודות ואנחנו משתתפים.

משה גפני: למה עכשיו העברת הכסף?

משה גפני: עבור מה?

אולגה בכשי: התקשרות שחוזרת על עצמה משנה לשנה.

אולגה בכשי: התחזוקה השוטפת של הכותל.

משה גפני: למה?

אולגה בכשי: זה מין סיכום בינינו.

אולגה בכשי: השתתפות של המשרד.

משה גפני: מה עם ההסתדרות הציונית?

אולגה בכשי: פרויקט של מטה הסברה, היחידה של משרד ראש הממשלה.

מיקי לוי: הסעיף מדבר על משהו אחר.

מיקי לוי: הסעיף מדבר על הסדרי תפילה בכותל ולא על אחזקה שוטפת.

מיקי לוי: סעיף ב'.

חזי כהן: עברנו לסעיף ג'.

משה גפני: אנחנו בסעיף ג'.

מיקי לוי: זה נחמד שאנחנו בסעיף ג', אבל ההסבר שניתן כאן לגבי אחזקה שוטפת הוא לא מסתדר עם מהות הסעיף.

מיקי לוי: כתוב הסדרי תפילה.

מיקי לוי: או שלא עשיתם שיעורי בית.

משה גפני: לא.

משה גפני: אתה מערב.

חזי כהן: סעיף ב' שהיא דיברה עליו לפני, באמת דיבר על כך.

משה גפני: סעיף ג' מדבר על התקשרות עם החברה לשיקום ולפיתוח הרובע היהודי וניהול רחבת התפילה.

משה גפני: אני יודע שמה שהם עושים, החברה לשיקום ולפיתוח הרובע היהודי, הם מחזיקים את רחבת התפילה, הם מחזיקים את מה שנעשה שם גם במקומות בהם יש רחבה שהיא לא פתוחה אלא רחבה שאפשר להיכנס פנימה.

משה גפני: למה זה צריך התקשרות עם החברה?

משה גפני: הם מחזיקים את רחבת התפילה שם.

משה גפני: הם לא קובעים את סדרי התפילות.

מיקי לוי: זה היה בסעיף הקודם.

משה גפני: בסעיף הקודם, זה גם לא.

משה גפני: הסעיף הקודם מדבר על הרחבה הזאת בכותל הדרומי אבל אני לא מבין למה מבקשים להעביר את הכסף כשאין אפשרות.

משה גפני: טוב.

משה גפני: הלאה.

משה גפני: מה זה ד'?

אולגה בכשי: יחידה של משרד ראש הממשלה, מטה להסברה.

אולגה בכשי: יש פרויקט בתחום הדה-לגיטימציה נגד ישראל.

אולגה בכשי: קמפיינים, פרסומים.

משה גפני: שואל חבר הכנסת מוסי רז מה זה.

משה גפני: מסבירים את ההתנחלויות ביהודה ושומרון.

מיקי לוי: או ה-BDS.

אולגה בכשי: אני יכולה להוציא פירוט של הפרויקטים.

חזי כהן: הרחבנו על זה בהרחבה שביקשתם.

חזי כהן: בדברי ההסבר יש פירוט .

משה גפני: לא קשור.

משה גפני: דברי ההסבר זה בסדר ולכן זה גם כאן וזה מצוין.

חזי כהן: ביקשתם הרחבה לפרויקט וזה מפורט בהרחבה שנשלחה לאחר מכן.

משה גפני: את זה נראה.

משה גפני: בסדר.

חזי כהן: פיתוח מנהיגות צעירה בישראל ובתפוצות.

חזי כהן: חיזוק הזהות הציונית בקרב - -

משה גפני: איפה?

חזי כהן: בסעיף ב', בהרחבה.

חזי כהן: 1(ב).

מוסי רז: מה בתפוצות?

מוסי רז: אנחנו מתערבים בפוליטיקה של מדינות אחרות?

חזי כהן: יש לנו הרבה פרויקטים עם יהדות התפוצות.

מוסי רז: ישראל מתערבת בפוליטיקה של מדינות אחרות?

חזי כהן: אני לא קובע מדיניות.

חזי כהן: אני מעביר תקציבים.

מוסי רז: זה מעניין.

מוסי רז: אם זה כך, זה לא בסדר.

מיקי לוי: מה אתה רוצה ממנו?

מיקי לוי: תפנה לראש הממשלה.

משה גפני: כן.

משה גפני: בדיוק.

משה גפני: זה לא הוא.

משה גפני: מה שאתם כותבים בדברי ההסבר על הפרויקט הזה, זה פיתוח מנהיגות צעירה בישראל ובתפוצות, חיזוק הזהות הציונית בקרב יהודים דוברי רוסית.

אולגה בכשי: איפה?

משה גפני: בדברי ההסבר, בסעיף ב'.

חזי כהן: כן.

חזי כהן: וחיזוק הזהות הציונית בקרב יהודי מערב אירופה.

משה גפני: וחיזוק הזהות הציונית בקרב יהודי מערב אירופה.

משה גפני: בסדר.

משה גפני: הבנתי.

משה גפני: יש דברי הסבר.

משה גפני: אני שואל למה צריך את ההסתדרות הציונית.

משה גפני: אם משרד ראש הממשלה משתתף בזה, למה צריך את ההסתדרות הציונית?

אולגה בכשי: ההסתדרות הציונית עושה בפועל את הפרויקט.

חזי כהן: יש הרבה פרויקטים שמשרד ראש הממשלה לא מבצע בעצמו.

משה גפני: הוא רק נותן כסף.

חזי כהן: כן.

משה גפני: למה שלא ייתן לי ואני אבצע?

חזי כהן: הוא משרד מטה.

משה גפני: למה צריך את ההסתדרות הציונית?

משה גפני: יש משרדים כאן במדינה שזה התפקיד שלהם.

משה גפני: יש את משרד החוץ, את מרכז ההסברה, יש פרויקטים ולמה צריך גוף שהוא גוף חיצוני לממשלה?

משה גפני: למה לא הממשלה עצמה?

אולגה בכשי: לא תמיד למשרד ממשלתי יש את הכלים לבצע את הפרויקט.

משה גפני: טוב שיש את ההסתדרות הציונית.

מיקי לוי: אולי זו מתנה להרצוג.

מוסי רז: אין שם שקיפות ויש שם שחיתות, אז אפשר להעביר להם על מנת שהם יעשו את הדברים האלה.

משה גפני: לפרויקט הזה יש קשר לזה שנבחר יושב ראש חדש להסתדרות הציונית?

חזי כהן: זה מ-2017, אז כנראה שלא.

משה גפני: סתם.

משה גפני: אני יודע.

מוסי רז: שיתחילו לעמוד בסטנדרטים מסוימים שההסתדרות הציונית לא עומדת בהם.

משה גפני: מה יש עוד?

משה גפני: מכון התקנים.

אולגה בכשי: זאת יחידה שעברה למערך הסייבר.

אולגה בכשי: התקשרות עם מכון התקנים עבור הכנת תקנים.

משה גפני: אני יודע.

משה גפני: התקשרות מול לפ"ם.

משה גפני: הקמת מאגר תמונות לאומי.

מיקי לוי: חבר'ה, אתמול באנו הביתה ב-3:30 לפנות בוקר.

מיקי לוי: אנחנו נורא עייפים.

מיקי לוי: באמת, תעשו שיעורי בית.

חזי כהן: מדובר בהחלטת ממשלה 1445 ממאי 2016 שמדברת על הקמת מאגר תמונות.

חזי כהן: משרד ראש הממשלה מתקשר עם לפ"ם כדי לבצע את זה.

משה גפני: אני מציע שנאשר את זה.

משה גפני: אין ברירה.

מוסי רז: למה אין ברירה?

משה גפני: אני אומר לך.

משה גפני: דיבר אתי פפרמן, הסטטיסטיקן הראשי.

משה גפני: יש אגפים שם שעומדים בפני שוקת שבורה.

מיקי לוי: דווקא לזה אני מוכן לאשר.

משה גפני: כן.

משה גפני: יש לנו עניין בזה.

מיקי לוי: הם תמיד מכניסים איזה משהו.

משה גפני: זה לא משהו.

משה גפני: יש כאן כמה דברים שאתה היית מלכתחילה רוצה לאשר את זה.

משה גפני: הרחבה בנושא הסיוע בשכר דירה.

מיקי לוי: אתה יכול להגיד לא?

משה גפני: בדיוק.

מוסי רז: תביאו חברי כנסת מהקואליציה שיאשרו.

מוסי רז: איפה הם?

מוסי רז: הם עדיין ישנים?

מוסי רז: המליאה הסתיימה כבר לפני שמונה שעות.

משה גפני: קתדראות באוניברסיטאות עממיות במשרד לשוויון חברתי.

משה גפני: יש כאן דברים שהם חשובים.

משה גפני: אני לא יכול לבוא אליכם בטענות שלא נתתם דברי הסבר.

משה גפני: נתתם דברי הסבר.

משה גפני: זה נכון אבל יש כאן שאלות הן שאלת במהות של הדברים.

משה גפני: מה צריך את כל הדברים האלה?

משה גפני: למה זה צריך לקרות באופן כזה?

משה גפני: אנחנו יודעים על מה זה הולך עכשיו.

משה גפני: למה אתם מבקשים עכשיו כסף לנושא הזה שהוא עדיין לא ממומש?

משה גפני: זה שאנחנו מעבירים עודפים, אנחנו נעביר עודפים גם לשנה הבאה, אם לא יהיה אישור.

משה גפני: הרי לא תעשו דברים שהם בניגוד לחוק.

משה גפני: על ההסתדרות הציונית, אני לא מבין למה זה לא משרד החוץ.

מיקי לוי: יש איזו פשרה מכיוון שאנחנו כאילו חייבים לאשר את זה.

מיקי לוי: אני מבקש שיירשם בפרוטוקול, תקבע אתה, תוך שלושה-ארבעה חודשים או בתחילת המושב הבא או באמצע המושב הבא, יבואו לכאן על כל הסעיפים שעכשיו העברנו וייתנו דיווח מפורט יותר.

מיקי לוי: אם זה יהיה דיווח לא טוב, אני אתקע את הסעיפים הבאים.

משה גפני: טוב.

משה גפני: מקובל עליכם?

אולגה בכשי: לגבי כל המשרדים?

משה גפני: לא.

משה גפני: משרד ראש הממשלה.

משה גפני: תכף נראה מה עם המשרדים האחרים.

משה גפני: אנחנו לא מדלגים על משרד כלשהו.

משה גפני: יש במשרד הזה, במשרד ראש הממשלה, בפרויקטים שהובאו בפנינו, מגוון רחב של פרויקטים שבחלקם אנחנו רוצים לתמוך לכתחילה.

משה גפני: אנחנו לא רוצים שזה יתעכב.

משה גפני: אבל חלקם, אני לא יודע מה זה.

משה גפני: זאת אומרת, אני לא מבין למה, מה זה הדבר המהותי הזה שפתאום אנחנו עושים הסברה או דה-לגיטימציה באופן כזה וגם הנושא של רחבת הכותל.

משה גפני: אם אין צורך עכשיו עד שזה לא מתבצע, למה מבקשים שנעביר?

משה גפני: כאילו לא תהיה לנו בקרה על זה.

משה גפני: מציע חבר הכנסת מיקי לוי, ואני מקבל את זה, שאנחנו נאשר את זה בגלל שיש כאן פרויקטים שהם חשובים, יש אגפים שבעצם יעמדו במצב כזה שלא יוכלו לתפקד.

משה גפני: בתוך שלושה חודשים אני מבקש על העברה הזאת שתופיעו ממשרד ראש הממשלה עם הסברים מהותיים.

משה גפני: לא ההסבר של על מה מדובר.

משה גפני: ההסברים המהותיים על כל הסעיפים האלה.

משה גפני: תסבירו לנו.

משה גפני: אם אכן יתברר שהדברים האלה מתבצעים כמו שצריך וצריך את זה, בסדר.

משה גפני: אם לא, או שיהיו לנו הערות או שאנחנו נגיד שלא תביאו לנו העברות מהסוג הזה יותר כי לא נאשר אותן.

משה גפני: זה בתוך שלושה חודשים, אנחנו מבקשים שתבואו אלינו עם ההסברים לגבי כל העודף הזה שהבאתם אלינו.

חזי כהן: רק על משרד ראש הממשלה בלבד.

משה גפני: כן.

טובה ידין גרנית: לא על יחידות הסמך.

משה גפני: גם יחידות הסמך.

משה גפני: ההעברה הזאת.

טובה ידין גרנית: אנחנו טיפה בים בתוך זה.

משה גפני: לפני הים ולפני הטיפה, בשם מי את מדברת?

טובה ידין גרנית: הלשכה המרכזית לסטטיסטיקה.

משה גפני: בסדר.

משה גפני: אנחנו נאשר את זה.

משה גפני: אמרתי שפפרמן דיבר אתי.

משה גפני: זה מה שהציע מיקי לוי.

משה גפני: הלמ"ס למשל, הוא אחת הסיבות שאנחנו לא רוצים לעכב את זה.

משה גפני: אנחנו רוצים לאשר את זה.

משה גפני: ההעברה הזאת תאושר.

מיקי לוי: דווקא ההעברה הזו ברורה.

משה גפני: כן.

משה גפני: הם צריכים להביא אתכם כאחת הדוגמאות, שזה דבר חיובי, שזה דבר שצריך אותו.

משה גפני: לא יכול לעשות את זה מישהו אחר.

משה גפני: אי אפשר להעביר את זה לאיזה גוף חיצוני שיעשה את זה.

משה גפני: אנחנו נעזרנו בלמ"ס, נעזרנו בו מאוד מאוד בכל מיני חוקים שאנחנו עושים כאן ואנחנו סבורים שהלמ"ס צריך להיות חזק.

משה גפני: אין לנו ויכוח לגבי העניין הזה.

משה גפני: הלמ"ס למשל, הוא אחת הדוגמאות שאם לא נאשר את זה, הוא ייתקע ולא יוכל לעשות כלום.

משה גפני: יש דברים שאנחנו מבקשים.

משה גפני: אני מקבל את ההצעה של מיקי לוי.

משה גפני: אני מבקש תוך שלושה חודשים שתופיעו כאן עם הסברים, עם נאומים יותר ארוכים.

חזי כהן: משרד ראש הממשלה.

משה גפני: משרד ראש הממשלה על ההעברה הזאת, על כל סעיפיה כולל הלמ"ס.

משה גפני: להסביר.

חזי כהן: כל המשרדים כאן.

משה גפני: כל המשרדים שמופיעים כאן.

משה גפני: לא ביקשתי את זה על משרד הרווחה.

משה גפני: יש כאן המון פרויקטים, דברים מעניינים, שיכול להיות שבאמת צריך לעשות שינוי.

משה גפני: זה התפקיד שלנו.

משה גפני: אנחנו צריכים לפקח.

משה גפני: את לא צריכה להיות מודאגת מכיוון שאת, להפך, את תהיי הצד החיובי בהסברים.

משה גפני: אני מקווה שהכול יהיה חיובי אבל את ודאי תהיה בצד החיובי.

משה גפני: מה אנחנו נבקש, שאת הלמ"ס יעבירו למקום אחר?

מוסי רז: אפשר להעביר אותה להסתדרות הציונית.

משה גפני: רעיון אבל אנחנו עדיין לא מקבלים את זה.

משה גפני: מי בעד אישור בקשה מספר 04008?

משה גפני: מי נגד?

משה גפני: בעד – רוב

משה גפני: בקשה מספר 04008 נתקבלה.

משה גפני: הבקשה אושרה ברוב קולות.

משה גפני: תודה רבה.